《醉眠亭》
宋代·李常

陶公醉眠野中石，君醉辄眠舍后亭。人知醉眠尽以酒，不知身醉心常醒。

众人清晨未尝饮，已若醉梦心冥冥。淫名嗜利到穷老，有耳亦不闻雷霆。

醉石虽顽委山侧，苔昏日剥谁与扃。牧童樵叟亦能指，卒以陶令垂千龄。

危檐弱栋倚荒渚，海雾江雨穿疏棂。勿谓幽亭易摧折，勉事伟节同明星。

作者简介：（1027—1090）宋南康军建昌人，字公择。仁宗皇祐进士。神宗即位，除秘阁校理，右正言、同管勾国子监。力诋熙宁新法，免校理，通判滑州。后历知鄂湖齐等州、淮南西路提点刑狱、太常少卿。哲宗时进户部尚书。以反对车盖亭诗案穷治蔡确事，出知邓州，徙成都，至陕暴卒。少读书于庐山白石庵僧舍，仕则藏书山中，凡九千余卷，号“李氏山房”。有文集及《元祐会计录》等。